
Prezentare generală 


Definirea conceptului de cultură nu este uşor de realizat, el implicând o 
mulțime de semnificaţii: nominale, structurale, funcţionale, istorice, psiholo- 
gice, normative etc.! În limba română cuvântul „cultură” a părăsit mult con- 
ținutul originar latinesc. S-a păstrat sensul iniţial latinesc atunci când se referă 
la „ştiinţa de a lucra pământul, de a îngriji plantele”. Celelalte aspecte al ter- 
menului de cultură, ca „totalitatea valorilor materiale şi spirituale create de 
omenire şi a instituţiilor necesare pentru comunicarea acestor valori” şi „faptul 
de a poseda cunoştinţe variate în diverse domenii, totalitatea acestor cunoş- 
tințe; nivel de dezvoltare intelectuală la care ajunge cineva” relevă o îndepăr- 
tare de conţinutul originar la termenului latinesc, o secularizare, socializare a 
lui, ignorându-se semnificaţia lui soteriologică, de legătură strânsă între om şi 
Creator, ca şi a legăturii omului cu creaţia. Valorile culturii nu mai ajută omul 
la eliberarea lui din păcat, nu mai sunt un mijloc spre ceva divin, ci îşi găsesc 
finalitatea în ele însele, în bunăstarea materială a omului sau într-o plăcere pur 
estetică. Trebuie precizat un aspect important, şi anume faptul că noţiunea de 
cultură în înţelesul ei soteriologic şi pur cultural, estetic în acelaşi timp, a fost 
străină Antichității şi Evului Mediu, ea fiind prezentă doar în lumea modernă“, 
lume în care secularizarea, laicizarea gândirii şi a vieţii erau deja în curs. 

Se poate vorbi de o cultură de masă, o cultură a elitelor, o cultură religioasă, 
o cultură laică, o cultură antică, modernă, contemporană, o cultură politică, o 
cultură scolastică, universitară etc. Dintru început constatăm dificultatea de a 
ajunge la o definiție multumitoare a culturii. Ea cuprinde întreaga sferă de 


1! Cuvintele „cult” şi „cultură” au rădăcina comună în cuvântul latinesc cultus, -us, care se 
poate traduce prin îngrijire, cultivare, practicare sau mod de viaţă. Cf. G. GUTU, Dicţionar 
latin-român, Bucureşti 1993, 113. 

? Dicţionarul explicativ al limbii române, Bucureşti 1996, 248. 

3 Dicționarul explicativ al limbii române, 248. 

+ H.I. MARROU, Sfântul Augustin și sfârșitul culturii antice, Bucureşti 1997, 437. 

existenţă şi manifestare a omului la nivel mental, spiritual și instituțional, or- 
ganizatoric. Ajungând în planurile instituționale, organizatorice, asociative 
ale societăţii, cultura are ca rezultat imediat, intrinsec, civilizaţia. Aceasta din 
urmă reprezintă acțiunea concretă a spiritului uman asupra naturii înconjură- 
toare, ca şi asupra societății umane în ansamblul ei. Civilizaţia satisface nece- 
sitățile materiale, ale trupului, pe când cultura satisface necesităţile spirituale, 
ale minții, inimii, sufletului uman. Între cele două sfere trebuie căutată mereu 
o armonie care să cuprindă omul în ansamblul său şi să se evite orice formă de 
rivalitate sau de impunere a uneia în detrimentul celeilalte. 

Cultura cuprinde întreaga istorie a omului şi îl deosebeşte de orice altă fi- 
ință. Cultura reprezintă un patrimoniu enorm primit de la înaintaşi şi trans- 
mis social celor ce sunt sau vor veni după noi. Deschizând ochii asupra lumii 
în care ne naştem, descoperim o cultură deja existentă (simboluri, obiceiuri, 
tradiţii, mentalități, coduri, modele, tipare etc.) pe care o asimilăm şi care ne 
transformă umanitatea în obiect cultural, iar noi devenim subiecți culturali o 
dată cu asimilarea valorilor culturale prin educaţie, autoeducaţie, influența 
factorilor externi, sociali. 

Discursul nostru despre cultură” şi interculturalitate porneşte de la om ca 
ființă inteligentă, raţională şi capabilă de comunicare. Aceste note intrinsece 
ale fiinţei sale îl împing spre creativitate de lucruri noi, idei şi valori care îl pun 
în legătură cu semenii săi, cu natura şi Universul şi, mai presus de toate, cu 
Dumnezeu, de la care a venit şi spre care se îndreaptă. Ne putem întreba de 
unde vine această dominantă a naturii umane, creativitatea, inventivitatea? Cu 
siguranță că şi din experienţă, din provocările şi impulsurile inteligenței sau 
ale lumii în care trăieşte. Însă inteligenţa şi voința umană nu sunt doar un rod 
al contingenţei istorice şi culturale, ci, credem noi, sunt, în primul rând, un 
reflex al originii divine a omului, creat după chipul şi asemănarea lui Dumne- 
zeu (Gen 1,27), ale unui Dumnezeu creator a toate. 

O privire fugară în istoria culturii universale ne indică imediat extraordi- 
nara capacitate de creaţie a omului, capacitate concretizată în nenumărate va- 
lori spirituale şi materiale, care îl pun pe om în concurenţă cu semenii săi, cu 
natura înconjurătoare, cu Universul sau chiar cu divinitatea. Concurența 
aceasta poate merge până la rivalitate, ca în cazul mitului lui Prometeu, când 


* Cultura ca realitate a unui spațiu de timp şi a oamenilor acelui spațiu poate fi definită ca 
„ansamblu al structurilor sociale și al manifestărilor religioase, artistice şi intelectuale care 
definesc un grup, o societate în raport cu alta”, A.B. MIHAILOVICI, Istoria culturii și civilizației 
creştine, Bucureşti 2001, 8. 

* http://ro.wikipedia.org/wiki/Prometeu 

omul vrea să ia prerogativele zeilor, să se identifice cu ei. Autodivinizarea sau 
dorinţa omului de a fi considerat de origine divină de către semenii săi vin tot 
din această legătură fiinţială pe care omul o are cu Creatorul său, doar că în 
aceste cazuri omul uită rolul său de creatură subordonată Creatorului. 

Comparat cu întreaga realitate, omul se dovedeşte imediat superior orică- 
rei alte fiinţe, iar viața sa este superioară oricărei alte forme de viaţă existente. 
În calitate de capodoperă a creaţiei, omul poartă în sine puterea și dorința de 
a crea noi valori care se completează cu altele deja existente, rivalizează cu ele 
pentru a le depăşi, pentru a elabora noi sinteze, puncte de stabilitate culturală, 
trambuline pentru alte zări ale cunoașterii, ale dorinţei de autodepăşire şi au- 
toperfecționare. În felul acesta, în panoplia creaţiei omul se dovedeşte a fi ceva 
unic, original şi irepetabil. Deşi nimic nu este nou sub soare, ființa umană a 
surprins şi va surprinde mereu prin capacitățile ei mereu noi şi proaspete, ca 
parfumul florilor de primăvară. 

Omul este descoperitor şi creator, în acelaşi timp, de valori care diferă în 
funcție de persoană, de comunitatea în care trăieşte, ca şi de epoca istorică pe 
care o construieşte. În contingentul istoriei, ne întrebăm ce valori perene a 
construit omul. Perenitatea valorilor este afirmată în baza unor principii uni- 
versal valabile şi acceptate? Sunt întrebări importante la care vom încerca să 
dăm un răspuns. Sunt apoi valori contingente ce depind de un anumit context 
istoric și cultural. Sunt criterii și scări de măsurare a valorilor valabile doar 
pentru o anumită categorie socială, economică, politică, religioasă sau, pur şi 
simplu, de vârstă. Mozaicul cultural al lumii este în continuă schimbare şi re- 
definire, iar în perioada actuală se pare că instabilitatea şi schimbarea rapidă 
au devenit dominante în fața cărora mulţi asistă total neputincioşi. Destinele 
individului şi ale națiunilor se decid deasupra capetelor oamenilor, chiar fără 
a li se cere consimțământul, sau, pur şi simplu, contrar voinţei lor exprese. 
Ideile, sistemele ideologice şi politice, generatoare de convulsii sociale sau 
provocate de acestea, pot deveni un tăvălug al mulțimilor inculte, al forțelor 
brute care distrug valori, oameni şi chiar culturi întregi. 

Din punct de vedere al valorilor, ceea ce este sigur şi neschimbător e faptul 
că ele se împart în două categorii, spirituale şi materiale, reprezentând cele 
două aspecte fundamentale ale naturii umane, formată din materie și spirit. 
Viaţa spiritului, harul divin, capacitatea creatoare, inefabilul naturii umane, 
toate acestea sunt purtate într-un vas de lut (2Cor 4,7), iar pe parcursul istoriei 
prevalează elementul laic, uman, sau cel sacru, spiritual, într-o dialectică ce în 
trecut a favorizat creştinismul, iar în timpurile moderne şi contemporane 

favorizează lumea laică. Laicizarea crescândă a lumii contemporane, relativis- 
mul, hedonismul şi pesimismul ei pun însă în criză conceptul biblic al creaţiei 
omului, ca ființă ce se automodelează continuu, într-o permanentă tendință 
după absolut, după Cel care este absolutul, Dumnezeu. Aceste fațete deloc îm- 
bucurătoare pentru un creştin îl pot pune în criză şi pe cel mai profund creş- 
tin, făcându-l chiar să se îndoiască de perenitatea omului ca ființă creată după 
chipul şi asemănarea lui Dumnezeu. 

După prima izgonire din rai, avem impresia şi senzația că omul contempo- 
ran a fost aruncat afară şi din acest rai, atât cât este, al Bisericii, ca imagine a 
adevăratului paradis, şi s-a trezit într-un spaţiu anonim al comunicării globale 
şi globalizante, în care vocea lui Dumnezeu nu mai are nici amprenta propriului 
spaţiu moştenit din străbuni, nici amprenta unui alt spaţiu stabil, clar, sigur, în 
care să se simtă el însuși. Separarea Bisericii de stat, mai ales sperarea ostilă, a 
aruncat omul într-o criză din care nu şi-a revenit încă. În prezent, omul în- 
cearcă o nouă comunicare cu Absolutul, nostalgic după linişte şi fericire inte- 
rioară, interacționează cu o rapiditate uimitoare cu semenii săi, plăsmuind noi 
realităţi culturale, culegând frânturi ale ethosului din care provine, în încerca- 
rea de se afirma. Dilema începe însă din acest punct precis: Drept ce se afirmă 
omul? Cine este el? De unde vine şi, mai ales, încotro se îndreaptă? Sunt între- 
bări neliniştitoare pe care ființa umană şi le-a pus dintotdeauna, iar astăzi se 
pare că şi le pune într-o manieră mai acută. Cunoașterea culturii contemporane 
ne ajută să înțelegem mai bine unde şi cum se plasează omul contemporan în 
viaţa lui particulară, ca şi în cea socială, publică. 

Cultura are două semnificații fundamentale: 


În sens subiectiv şi sub aspectul ei dinamic, înţelegem prin cultură activitatea cre- 
atoare şi asimilatoare de valori, la care adăugăm, ca funcţie secundară, pe aceea de 
propagare a valorilor sau, cu alte cuvinte, exercitarea însuşirilor trupeşti şi sufle- 
teşti în vederea perfecțiunii şi fericirii omului, adică a mântuirii. În sens obiectiv 
şi sub aspectul ei static, cultura este suma tuturor acestor valori sau, altfel spus, 
gradul de perfecţiune şi fericire a omului şi de desăvârşire a lumii din afară, ca 
realizare a activităţii omului, activitate combinată cu aceea a societăţii şi, în sens 
creştin, cu acţiunea harului divin și a revelaţiei creştine”. 


7 P. CONSTANTIN, Tragedia omului în cultura modernă, Bucureşti 1997, 40. 

Cultul în lumea contemporană 


Traducerea cuvântului românesc „cult” din latinescul cultus păstrează sen- 
sul originar, însemnând practicarea unor ritualuri religioase şi cultivarea unui 
anumit mod de viaţă care favorizează legătura cu Dumnezeu. 

Din dorința omului de a ajunge la desăvârşire, întorcându-se la modelul 
primar, la izvorul existenţei, s-au născut în istorie şi cultul, şi cultura, ambele 
cuvinte având o origine comună, nu numai lingvistică, dar şi un conţinut se- 
mantic şi existenţial chiar comun. În pofida laicizării gândirii şi vieţii din lu- 
mea contemporană, afirmăm cu toată convingerea că o cultură fără un cult 
adus lui Dumnezeu este rece şi fără suflet, iar un cult fără cultură reprezintă o 
schilodire a capacităţilor creative ale omului şi, în consecință, o ofensă adusă 
lui Dumnezeu, creatorul omului. Un cult fără cultură înseamnă, de exemplu, 
celebrarea Euharistiei în aer liber, într-o manieră simplă, redusă la esenţialul 
liturgic, cu abandonarea totală a lăcaşurilor de cult, a muzicii, a artei sacre, a 
oricărei forme de oratorie, ba chiar şi renunţarea la limbă, la cărţile liturgice, 
la potir, patenă etc., căci şi acestea sunt realități culturale. Vedem clar că este 
imposibilă celebrarea cultului fără aportul culturii. Geniile cele mai profunde 
ale culturii umanistice sau religioase ale lumii au scrutat adâncimile spiritului, 
încercând să pătrundă în misterul dialogului omului cu Dumnezeu. Cultura 
lor relevă un cult spiritual cu profunzimi nebănuite. În paginile multor cărți 
de spiritualitate se ascund valori inestimabile ale omului în dialog cu divinita- 
tea, iar aceste cărți ar trebui să facă parte din patrimoniul universal al culturii 
mai mult decât chiar tiparul lui Guttenberg. 

Spiritul divin în dialog cu geniul uman, iată modalitatea ideală de fuziune 
între cultură şi religieë. Cultul reprezintă totalitatea riturilor unei religii, în 
dorința omului de a reface legătura cu divinitatea, iar cultura înseamnă ten- 
dinţa de refacere a legăturilor cu semenii şi cu natura înconjurătoare, aşa cum 
era la început, când păcatul nu denaturase fața omului și a acestei lumi. Păca- 
tul a adus cu sine o denaturare, o pervertire a căilor de comunicare ale oame- 
nilor între ei şi cu Dumnezeul lor. Cultul şi cultura reprezintă modalitățile 
prin care omul încearcă să iasă din izolare şi să comunice cu semenii şi cu di- 
vinitatea în modalităţi mereu noi, mereu altele. Clişeele, șabloanele, stereoti- 
purile, acţiunile mecanice robotizează omul şi, ca atare, trebuie evitate cu orice 
preţ. Omul este superior oricărei realități terestre şi nimic nu-l poate încătuşa, 
nici măcar gândurile sale şi elanurile cele mai înalte. Întotdeauna el va avea 


8 N. CRAINIC, Nostalgia Paradisului, Ed. Moldova, laşi 1996, 64-65. 

ceva de depăşit, iar ultimul obstacol de învins va fi moartea, când, eliberat de 
orice povară şi îmbogăţit cu tot ceea ce a dorit şi creat bun şi frumos în această 
viaţă, se va întoarce la Creatorul său. lată destinul omului, destin pe care orice 
cultură autentică, ce vrea binele real al omului, trebuie să îl slujească. 

Lumea postmodernă în care trăim este caracterizată de o separare uneori 
chiar ostilă între valorile cultural-spirituale şi cele materiale. Multe valori din 
prima categorie sunt împinse în interiorul zidurilor bisericii sau al muzeelor, 
sau al altor instituţii de cultură, iar mass-media promovează cu ostentație o 
cultură a banului, a plăcerii, a succesului imediat, a folosirii bunurilor (între 
ele incluzându-se şi persoanele) şi a aruncării la coş imediat după golirea lor 
de conţinut. Procedând astfel, se constată însă o reală criză de socializare şi de 
identificare a eu-lui uman și asistăm la o comunicare iluzorie și la o căutare a 
Absolutului acolo unde nu este. Asistăm, în concluzie, la o alienare a omului, 
la o profundă eroare antropologică de care vorbea Papa loan Paul al II-lea. 
Cultura are menirea şi datoria de a-l ajuta pe om să se exprime liber, integral, 
autonom şi purtător al transcendenţei: 


Pentru a crea cultura, era nevoie să se considere, până la ultimele sale consecinţe și 
în mod integral, omul ca o valoare particulară şi autonomă, ca subiect purtător al 
transcendenţei de care dispune ca persoană. Trebuie afirmat omul pentru sine 
însuși, şi nu pentru alt motiv sau rațiune: doar pentru sine însuși! 


Interculturalitatea 


În lumea contemporană, şi mai precis în spaţiul Uniunii Europene, carac- 
terizată de o lume multiformă etnic, confesional şi lingvistic, este absolută 
nevoie de înţelegerea culturii celorlalţi, pentru a evita conflictele dintre culturi 
şi civilizaţii diferite existente în acelaşi spaţiu geografic. Din principiu trebuie 
admis faptul că în spaţiul UE există culturi superioare şi culturi inferioare, 
europenii revendicându-și culturile superioare, iar cele inferioare aparţinând 
nou-veniţilor, extracomunitarilor. Există culturi ale majorităților şi culturi ale 
minorităţilor, fie ele etnice, lingvistice sau confesionale. 

Interculturalitatea înseamnă interacţiunea sau comunicarea dintre două 
sau mai multe culturi. Această comunicare se încadrează în realitatea unei 
lumi globale în care mass-media şi, mai ales, internetul contribuie la transmi- 
terea cu viteze uluitoare a oricărui gen de informaţii pe toate continentele pla- 
netei. Comunicarea dintre culturi nu este o noutate a timpurilor noastre. Din- 
totdeauna oameni din diferite rase, religii şi zone geografice au comunicat 


° Declaraţia Papei loan Paul al II-lea la UNESCO, Paris, 2 iunie 1980. 

între ei. Imperiile însă au favorizat o comunicare mai profundă între popoarele 
cucerite şi înglobate în graniţele lor. Așa au fost Imperiul Macedonean, Impe- 
riul Roman, Imperiul German, Imperiul Austro-Ungar, Imperiul Spaniol sau 
cel Englez. În aceste imperii, cultura cuceritorilor a fost impusă supușilor o 
dată cu impunerea puterii lor politice şi militare. Sau o cultură superioară a 
asimilat culturile inferioare, precum este cazul Imperiului Roman. Sau, având 
mentalități intolerante, anumite forțe imperiale au luptat împotriva culturilor 
inferioare ale minorităților, aşa cum s-a întâmplat în războaiele religioase din 
Europa, de exemplu. Ciocnirea culturilor sau a civilizaţiilor a generat deseori 
tensiuni sau chiar războaie, generând fenomene precum xenofobia, intoleranța 
etnică sau religioasă, antisemitismul sau şovinismul. 

Cultura nu este un fenomen exterior omului, ci face parte integrantă din 
modul său de a fi, de a gândi şi acţiona, fiind parte integrantă a individului şi 
a societăţii din care face parte. Pentru a dialoga cu un om este aşadar absolut 
necesar să îi cunoşti mediul cultural şi la fel de valabilă este afirmaţia şi la ni- 
velul culturilor unor popoare sau arii geografice. În state confederative, pre- 
cum Elveţia sau Statele Unite ale Americii, se poate observa mai uşor intercul- 
turalitatea, în care populaţii diferite se cunosc şi se îmbogăţesc reciproc din 
ceea ce au mai important în istoria lor culturală. 

Interesant de urmărit şi cunoscut este modelul american, unde, pe conside- 
rente mai mult geopolitice şi financiare, s-a creat un stat în care persoane de 
etnii cu totul diferite au reuşit şi reuşesc să coabiteze paşnic timp de sute de 
ani, dacă excludem Războiul de Secesiune, căci cel de Independenţă a însem- 
nat mai mult dorința de autonomie politică a unei confederaţii față de puterea 
imperială britanică decât un război al unei civilizaţii împotriva alteia. Exem- 
plul american este urmat astăzi de Uniunea Europeană", care, pe considerente 
preponderent economice, a creat o comunitate a unor state europene care au 
deja o tradiţie culturală mult mai veche şi mai complexă decât cea a populaţi- 
ilor sosite pe continentul nord-american. Dialogul intercultural în spaţiul eu- 
ropean înseamnă nu omogenizarea sau aplatizarea culturilor respectivelor 
state, ci cunoaşterea lor din partea țărilor membre şi găsirea unor puncte co- 
mune de dialog între cetăţenii acestui spaţiu geografic ce se întinde de la 
Atlantic până la Carpaţi. Consolidarea acestei Uniuni este destul de anevoioa- 
să şi va cere un drum lung şi cu multe necunoscute. Cele 27 de state membre 
au o tradiţie istorică şi culturală lungă, unele de două milenii, şi va fi greu să 
se ajungă la o adevărată unitate în diversitate în aceste spaţii culturale atât de 


1 http://ro.wikipedia.org/wiki/Uniunea_European%C4%83. 

diferite. Învăţând din lecţiile istoriei, europenii ar putea să deducă cu uşurinţă 
din erorile trecutului ceea ce trebuie neapărat să evite astăzi pentru a favoriza 
consolidarea acestei uniuni. Trebuie evitată orice marginalizare a unor culturi 
minoritare, ca şi impunerea unei puteri economice, precum Germania, în de- 
trimentul altor state mai slabe economic precum România, de exemplu. Nu 
trebuie apoi considerată întreaga strategie a Uniunii pe considerente prevalent 
economice sau de rivalitate cu puterea americană de peste Ocean. 

Mult timp factorul principal de coeziune a Europei a fost factorul creştin, 
prevalent catolic. Când religia sau Biserica în calitate de apărătoare şi mesageră 
oficială a mesajului religios nu au mai fost luate în seamă, de atunci unitatea 
europeană a început să slăbească. Revoluţia Franceză a propus în forme vio- 
lente drepturile fundamentale ale omului şi cetăţeanului, inclusiv dreptul la 
libertatea religioasă, însă, paradoxal, această țară de avangardă în apărarea şi 
promovarea drepturilor fundamentale este cea care a menţinut şi menţine o 
atitudine ostilă faţă de Biserică. Franţa laică încă nu s-a reconciliat cu Franța 
catolică. Există în mentalitatea franceză un fundamentalism politico-religios 
imitat astăzi de grupările de musulmani, de exemplu, atât în spaţiul european, 
cât şi la nivel mondial. Nu este însă intenţia noastră să abordăm aici acest ul- 
tim aspect. 

Europa reprezintă o arie geografică şi multiculturală a planetei unde s-au 
întâlnit trei mari culturi: cea anglo-saxonă, cea latină şi cea slavă. Toate trei au 
fost apoi profund influențate de culturile antice greacă şi latină, imprimând în 
modul de gândire şi în comportamentul acestor popoare anumite standarde, 
tipologii şi sisteme logice prezente chiar şi în forme subconştiente în toată is- 
toria acestor popoare. Spaţiul european, deşi este marcat profund de gândirea 
aristotelică sau cea platoniciană sau de creştinismul catolic în opoziţie cu cel 
ortodox, din păcate, a mai suportat şi suportă încă urmările unor imperii care 
au pus în conflict popoare, culturi şi civilizaţii. Așa au fost Imperiul Austro-Un- 
gar, Imperiul Țarist sau cel Otoman. Populaţiile acestor imperii stau acum la 
masa comună a tratativelor de la Bruxelles, stabilind criterii şi priorități ale 
aderării lor la casa comună europeană. Este surprinzător să constatăm cum 
interesele şi obiectivele UE sunt prevalent economice, comerciale și mai puțin 
ideologice, culturale şi nicidecum religioase. Unul dintre marii pionieri şi ide- 
ologi ai UE, economistul francez Jean Monet, a afirmat că în proiectul acesta 
de unitate a popoarelor europene ar trebui început cu promovarea şi respecta- 
rea valorilor culturale, ceea ce însă nu se constată în dezbaterile europarla- 
mentarilor sau în dezideratele popoarelor intrate în uniune. 

Europa este marcată şi de mari decalaje culturale şi economice datorate 
unor conjuncturi istorice în care imperii, precum cel Otoman, Austro-Ungar 
şi Țarist, au opus popoare contra altor popoare, toate creştine, generând senti- 
mente naţionaliste fundamentaliste ce au stat la baza primelor două războaie 
mondiale care au decimat zeci de milioane de oameni, iar în Al Doilea Război 
Mondial au căzut victime inocente și câteva milioane de evrei. Pentru a evita 
aceste tragedii ale trecutului recent, oamenii UE trebuie să ţină cont neapărat 
de cauzele care au generat un trecut atât de tragic, pentru a-l putea evita. 

O unitate europeană bazată doar pe criterii economice va genera neîncre- 
dere, frică şi complexe şi o concurenţă în care statele mai slabe vor rămâne 
mereu în urma celor puternic dezvoltate, aşa cum au fost, de fapt, tot timpul 
în istoria bimilenară a acestui continent. Fiecare popor şi-a revendicat dreptul 
la autonomie, la respectarea propriilor valori culturale religioase sau laice. 
Este pentru prima dată în istoria acestui continent când toate cele 27 de ţări 
sunt invitate să-şi prezinte la o masă comună propriile produse, propriile bu- 
nuri. Se simte însă prea puternic sentimentul apartenenţei la o etnie, la o reli- 
gie proprie, şi este prea firavă conştiinţa apartenenţei la o uniune în care pri- 
mează drepturile individuale şi colective, multiculturalitatea şi respectarea 
diversităţii. Cel puţin pentru Estul Europei, aceste accente naționaliste, ale 
unei suveranități politico-ideologice, dar slabă în conţinut cultural, sunt des- 
tul de evidente, deşi se înclină repede în faţa „imperialismului pozitiv occi- 
dental” caracterizat de bunăstare economică şi de mirajul eurodivinităţii atot- 
cuceritoare. 

În convulsiile prezentului, marcate de imigrare, schimbări profunde eco- 
nomice, instabilitatea multor cetăţeni, disgregarea familiei, permisivismul le- 
gal ce ignoră nu numai Evanghelia, dar şi principii ale eticii naturale, Europa 
este în căutarea unui set de valori comune, apărate de legi şi instituții comune, 
compatibile, care să permită unirea celor doi plămâni ai continentului într-un 
singur corp unic în diversitate. Credem că la momentul actual Biserica Cato- 
lică ar trebui să reflecteze cu mai multă seriozitate şi inteligenţă la mesajul, 
kairos-ul prezentului, iar celelalte Biserici, atât ale Occidentului, cât şi ale Ori- 
entului european, ar trebui să-şi readucă aminte de timpurile când erau una în 
unica Biserică a lui Cristos, pentru a putea da o mărturie valabilă și validă 
timpurilor prezente şi viitoare. Învăţând din lecţiile trecutului, Bisericile tre- 
buie să ştie clar că orice compromis politico-doctrinar nu dă roade durabile. 
Renunţarea apoi la orice orgoliu uman şi ambiţie de a sluji prevalent o anumită 
structură bisericească, precum şi ascultarea umilă şi fidelă faţă de Cristos sunt 

condiții sine qua non atât ale păstrării autenticităţii creştine, cât şi ale promo- 
vării reale a unei uniuni de popoare zămislite de creștinism. Visul Papei Sil- 
vestru al II-lea şi al împăratului Otto al III-lea de a constitui o familie creștină 
occidentală, punând în comun patrimoniul pur religios alături de cel laic, sta- 
tal, ar trebui, credem, să devină un model cu valoare de simbol atât pentru 
europarlamentari, cât şi pentru întregul cler al Europei, indiferent de colora- 
tura lui confesională. 

Laicizarea progresivă a gândirii şi vieții omului european dacă, pe de o parte, 
favorizează o mai bună cunoaştere şi respectare a drepturilor individului şi 
cetăţeanului, pe de altă parte, îl îndepărtează mereu mai mult de Creator, în 
care toți ar trebui să se regăsească frați. Imnul Uniunii Europene, adică Oda 
bucuriei din Simfonia a IX-a a lui Beethoven, pe versurile lui Schiller", face 
referinţă la o stea curată ca punct de reper şi motiv al bucuriei popoarelor în- 
frăţite. Rămâne de identificat conținutul acestei stele. Dialogul european ade- 
vărat este un dialog al culturii, ca fundament al oricărei alte valori de durată, 
nu de tranziţie. Poposind puţin asupra acestei afirmaţii pe care o considerăm 
deosebit de importantă, ne surprind lejeritatea şi graba cu care a fost abordată 
problema reformei şi a uniformizării legislaţiei europene în domeniul învăţă- 
mântului universitar, care, de la o formă de învățământ ce formează elitele 
culturale, s-a transformat într-un sistem al unui învățământ populist, în care 
statul nu vrea să mai investească atât cât a investit în trecut. Pe termen lung, 
reforma învățământului superior, cu multe aspecte discutabile, dacă nu clar, 
evident negative, propusă de Declaraţia de la Bologna din 19 iunie 1999, loveşte 


1 Slavă ţie, stea curată, 


Voie bună pe pământ! 
Astăzi te simțim aproape, 
Sol din rai, cu soare sfânt; 
Vraja ta aduce iarăși 

Pe popor lângă popor; 
Toţi pe lume fraţi noi suntem 
Când apari uşoară-n zbor. 
Cine a avut norocul 

De prieteni buni să dea, 
Cine ştie ce-i iubirea 
Lângă noi cântând să stea. 
Fericit un suflet drag 

Te poate face pe pământ; 
Cine n-a simţit iubirea 
Plece dintre noi plângând! 

în valoarea ştiinţei în sine, ca ideal şi bază a adevăratului progres uman. Învă- 
țământul populist, atragerea cu orice preţ a cât mai multor persoane în univer- 
sitate nu fac decât să degradeze universitatea şi să banalizeze ştiinţa. Recu- 
noaştem importanţa procesului Bologna în cele trei mari scopuri pozitive ce şi 
le propune, şi anume inteligibilitatea titlurilor, sistemul creditelor transferabile 
şi mobilitatea studenților”. Pe de altă parte însă, se constată cu durere degra- 
darea culturală a tinerelor generaţii, relativizarea oricărui principiu sau valoare, 
absolutizarea eu-lui individual şi negarea oricărei autorităţi, fie ea laică sau 
religioasă, pur politică, economică sau eminent culturală. 

După lunga iarnă a comunismului, acum se culeg roadele unei inerţii cul- 
turale, ale unei politicizări a culturii, ale unei lipse grave de sensibilitate față de 
importanţa vitală a patrimoniului cultural al trecutului ca fundament şi liant 
al prezentului. Iar individul care în comunism era văzut ca un simplu număr 
într-un proces dialectic al unei economii falimentare, acum se pierde tot ca un 
număr în anonimatul globalizării, al mondializării informaţionale. Credem 
aşadar că actuala criză este una identitară umană. Cea economico-financiară 
poate fi ușor depăşită comparativ cu recuperarea identității omului, cetățea- 
nului şi creştinului european. Deasupra statului, a etniei, a ideologiilor politice 
sau economice trebuie să stea omul, în toată splendoarea şi identitatea sa de 
fiu al lui Dumnezeu şi cetățean al unui spaţiu cultural, în care legile statale 
naţionale sau europene trebuie să-i slujească lui şi indirect lui Dumnezeu, 
Creatorul său, şi izvorul oricărei ordini şi puteri în lume. 

Nu pledăm pentru o reîntoarcere la teocrația medievală, conștienți fiind de 
importanţa vitală a separării statului de Biserică. Credem însă că cele două 
instituţii, autonome, dar nu rivale, sunt chemate să colaboreze la refacerea 
chipului integral al omului. Drumul spre Dumnezeu este un drum pe care 
păşeşte omul, creatura lui predilectă. Iar Biserica are menirea de a spune cine 
este Dumnezeu și cine este omul, creat după chipul şi asemănarea sa. Toate 
celelalte ştiinţe apoi, care au legătură cu omul în esenţa sa sau scrutează direct 
în profunzimea minţii şi a identităţii umane, sunt chemate să colaboreze cu 
Biserica în descoperirea şi afirmarea unui adevăr comun şi unic, izvor din care 
îşi trag seva atât raţiunea, cât şi credința. Trebuie să înțelegem, să raționăm 
pentru a crede şi trebuie în acelaşi timp să credem pentru a înţelege corect atât 
pe Dumnezeu, cât şi omul şi lumea. Enciclica Fides et Ratio a Papei loan Paul 
al II-lea din 1998: nu face altceva decât să întărească convingerea că, pentru 


2 http://www.enfis.ro/fd/bologna/documente.html 
'http://www.vatican.va/edocs/ENG0216/_INDEX.HTM 

o adevărată înțelegere şi promovare culturală a omului în spaţiul în care el 
trăieşte, este nevoie de cele două „arme, rațiunea şi credinţa. Pentru a respecta 
acest adevăr, această necesitate, cursul nostru merge în două direcții distincte, 
dar complementare în finalitatea lui: dialog intercultural şi interreligios. Cine 
va poseda cunoașterea propriei identități culturale va avea şi forța de consoli- 
dare a securităţii individuale şi colective în spaţiul european. 

Dialogul intercultural şi interreligios devine imperios, presant în Uniunea 
Europeană. Tensiunile dintre etnii şi religii sunt rezultatul necunoaşterii şi 
neînţelegerii dintre indivizi şi popoare. Cunoaşterea reciprocă la nivel cultural 
laic şi religios va scoate în evidenţă platforma comună doctrinală şi morală a 
creştinismului ca liant al Europei. Istoric vorbind însă, Europa s-a cristalizat în 
formă latină, catolică, iar Estul continentului - în formă tot creştină, dar bi- 
zantină, greco-ortodoxă. În istorie, divergenţele etnice, strategiile geopolitice 
şi ambițiile personale au avut efectul nefast de a rupe cămaşa necusută a Bise- 
ricii lui Cristos, lacerând și trupul european. Iar în Evul Mediu târziu a mai 
intervenit o sciziune în trupul Europei, o schismă occidentală în care rivalită- 
tile etnice, naţionaliste sau, tot la fel, ambiţii personale au scindat creștinătatea 
occidentală. Cronologic vorbind, creştinismul bimilenar european a scandali- 
zat grav de două ori în istorie, o dată la intersecţia dintre cele două milenii şi 
a doua oară în Evul Mediu târziu. Va fi oare capabil astăzi creştinismul să-şi 
repare erorile trecutului, dar care îndurerează atât pe Dumnezeu, cât şi pe 
oamenii de bună voință? Papa de „pie memorie, profet al unor timpuri noi, 
Ioan Paul al II-lea, în primăvara anului jubiliar 2000 a cerut Bisericii şi lumii 
iertare pentru greşelile pe care în trecut sau în prezent le-au săvârşit unii oa- 
meni ai Bisericii“, contribuind şi la divizarea creştinătăţii sau împiedicând 
refacerea unităţii ei. Lecţia dată de acest papă profetic trebuie să ne îndemne 
la evitarea oricărei forme de intoleranţă religioasă sau de respingere culturală. 

